Impas a Expas

Impas a Expas sú základné a najčastejšie používané techniky, pomocou ktorých možno získať zdvih/zdvihy na nižšie karty než majú súperi. V anglickej literatúre majú obe techniky spoločný názov finesse.

Impas

V tejto farbe je istý jeden zdvih na eso. Pokiaľ má kráľa ľavý obranca, možno získať aj druhý. Pravdepodobnosť, že je kráľ na výhodnej strane, je 50%. Zdvih na dámu sa získa, po zahraní malej karty do dámy, ak LHO dá kráľa, N nasadí eso, ak dá malú, N dá Q. Ak bol kráľ vľavo, linka NS získa zdvih  na A aj na Q.

Linka NS neodovzdá ani jeden zdvih, ak je kráľ vľavo a juh zahrá Q, ak LHO nedá kráľa, pokračuje J a na záver získa zdvih eso.

Dvojitý impas

Teoreticky možno získať v tejto farbe tri zdvihy, ak K aj J je vľavo. Prvýkrát zahráme do 10, inou farbou prejdeme do ruky, zahráme do dámy a na záver odtiahneme eso. Pravdepodobnosť, že získame 3 zdvihy je 25%, dva zdvihy 50%, jeden zdvih 25%. Ak potrebujeme získať dva zdvihy, máme až 75% šancu, že aspoň dva zdvihy získame.

Trojitý impas

Zahratím  x do 8 môžeme získať vo farbe až 4 zdvihy, ak sú KJ9 vľavo.

Hlboký impas

Ak v tejto farbe potrebujete získať tri zdvihy, zahráte x do 10. Pokiaľ sú obe figúry vľavo, získate všetky tri zdvihy, ak je aspoň jedna vpravo, získate len dva zdvihy. Manéver má 25% šancu.

Obojstranný impas

Impas možno robiť do jednej i druhej strany. Pokiaľ nemáte indície, kde by dáma mohla byť, môžete sa pokúsiť zohrávať takým spôsobom, aby obrancovia sami túto farbu rozohrali. Potom nezáleží na tom, na ktorej strane dáma je. Ak ich k tomu prinútiť neviete, ak sa dá, môžete impas odložiť a po rozohraní iných farieb, možno získate indície, kto tú dámu má. Napríklad ak jeden zo súperov už ukázal 10 bodov a mal možnosť otvoriť a neotvoril, ak by mal ešte aj dámu, mal by už 12 bodov a takmer určite by otvoril, takže dámu budete impasovať u druhého obrancu. Podobne, ak jeden z hráčov otvoril, viete, koľko minimálne by mal mať bodov a z toho nám vyjde koľko bodov má maximálne druhý obranca, ak už toto maximum ukázal, tak zas môžete hrať impas na istotu.

Impas na rozdelené figúry

Ak by ste stiahli eso zhora, v tejto farbe odovzdáte dva zdvihy. Pokiaľ však z ruky zahráte do jacka, ak LHO zahrá figúru, prikryjete ju esom, ak dá malú, dáte zo stola J, ak RHO dá figúru, zdvih ste síce stratili, ale je veľká šanca, že druhá figúra je u LHO, takže manéver zopakujete, keď sa znova dostanete do ruky. Kedy budete úspešní? Ak sú obe figúry vľavo alebo ak je jedna vľavo a druhá vpravo. Čiže možnosti sú: KQ? + ?, K? + Q?, Q? + K?, ? + KQ?, zo štyroch možných prípadov sú 3 pre vás výhodné a jeden nevýhodný, pravdepodobnosť získania dvoch zdvihov v tejto farbe je 75% (za predpokladu, že vám zdvih nezabije pravý obranca).

Aj v tomto prípade môžete hrať impas na rozdelené figúry. Zahráte J a pustíte dookola, ak J nebolo priryté figúrou.

Čínsky impas

Čínsky impas je psychologické zahranie. Z juhu zahráte Q, LHO ak má kráľa a nemá J, môže predpokladať, že máte aj J a preto dámu kráľom nepokryje, keďže na stole vidí druhé eso a vie, že kráľ je nevyimpasovateľný. Hoci ste v tejto farbe mali získať iba jeden zdvih, získate až dva zdvihy a možno v tejto farbe žiaden zdvih neodovzdáte. Takýto impas by ste mali robiť výnimočne, keďže, ak súperi ctia zásadu figúra na figúru, na dámu takmer určite zdvih nezískate, pritom ak by ste zahrali blotku do esa a potom expas do dámy, máte 50% šancu zdvih na dámu získať. Manéver použite, ak máte indície, že LHO toho kráľa má a záväzok bez zdvihu na dámu splniť nemôžete alebo ak už záväzok nemôžete spadnúť a takto získate nadzdvih.

Príklad, keď sa záväzok bez impasu nedá splniť
V rozdaní vpravo sa hrajú tri piky, prichádza pikový štart. Ako možno záväzok splniť? Musíte vydať dva trefy a dve kára, srdce vydáte, ak je kráľ srdcový na východe, ak je na západe, srdce nevydáte a máte šancu, že na 4. alebo 5. srdce zahodíte tref alebo káro. Zdvihnete na stole a zahráte Q srdcové. Ak bude dáma pokrytá kráľom nasadíte eso, inak pustíte dookola, ak na dámu zdvih získate, zahráte malé srdce do esa a tromfom prejdete do ruky, znova zahráte srdce a zabijete vysokým tromfom. Ak sa srdcia rozpadli, na dve srdcia zahodíte dva trefy alebo dve kára a získate 11 zdvihov, ak sa nerozpadli, môžete na piate srdce zahodiť tref alebo káro a získate 10 zdvihov.

Impas na prebitok

Ak v pikách musíte získať dva zdvihy a pritom nemôžete v nich žiaden zdvih odovzdať, zahráte kráľa, ak RHO dá eso, zabijete, ak dá malú, zahodíte stratovú kartu.

Dvojcestný impas na prebitok

Ak v tejto farbe potrebujete získať dva zdvihy a pritom v nej žiaden nemôžete odovzdať, možno to hrať dvojakým spôsobom. Buď zahráte impas do dámy a ak je kráľ vľavo, získate dva zdvihy a žiaden neodovzdáte. Pokiaľ je však kráľ vpravo, treba zahrať do esa a zo stola zahrať dámu, čím kráľa vpravo chytíte. Pre ktorú z ciest sa rozhodnete, závisí od toho, aké máte o rozdaní indície z priebehu dražby a zohrávky.

Expas

Ak je eso vľavo, získate dva zdvihy a ak máte prechody a farba sa u súperov delí 33, až tri zdvihy, keď zahráte blotku do kráľa. Pokiaľ by ste hrali zo stola K, kráľa vám súper určite pokryje a ak sú piky zle delené, získate jediný zdvih. Pozor! Ak bude na východe sedieť expertný hráč, hoci bude mať na ruke eso, prvýkrát vám kráľa možno prepustí a vy v domnienke, že eso je určite vľavo, ak zahráte nepozorne, môžete spadnúť, hrajúc na to, že vám nič nehrozí.

Získate dva zdvihy, ak je kráľ vpravo a zahráte expas do dámy.

Môžete robiť aj impas aj expas. Ak sú A aj Q vľavo, môžete urobiť až 3 zdvihy, ak sú oba vpravo, spravíte možno iba jeden.

Plánovanie impasov a expasov
Keďže sú 4 farby, v rozdaní môže byť viacero impasových a expasových možností, ktorý impas spraviť ako prvý, závisí od toho, čo hrozí, ak jeden alebo druhý impas nesedí. Napríklad, ak daným manévrom sa zároveň vypracuje farba, druhý impas už netreba robiť, keď možno zahodiť napr. stratovú dámu (dáma pod esom spraví zdvih na 50%, vypracovaná blotka na 100%). Využite indície, ktoré máte z priebehu dražby a  zohrávky. Ak ste danú farbu licitovali a niektorý obranca dražil BT, je zvýšená pravdepodobnosť, že chýbajúca figúra je u neho, podobne, ak jeden zo súperov otvoril a máte na linke 25 FB, ak predpokladáte, že otvoril na aspoň 12 bodoch, kráľ sa do listu druhého obrancu nezmestí, ale dáma áno, takže impas na kráľa robíte takmer na istotu, až na prípad, že súper otvoril podlimitne.

 Externé odkazy 
 BridgeHands.com: The Chinese Finesse
 The Alberta Bridge Site: Intra-finesse

 Zdroj 


Kategória:Bridž